*Projekts*

LATVIJAS REPUBLIKAS MINISTRU KABINETS

|  |  |  |
| --- | --- | --- |
| 2018. gada “\_\_\_\_” \_\_\_\_\_\_\_\_\_\_\_\_  Rīgā |  | Noteikumi Nr.  (prot. Nr. \_\_\_\_\_\_) |

**Audžuģimenes noteikumi**

*Izdoti saskaņā ar*[*Bāriņtiesu likuma*](https://likumi.lv/ta/id/139369-barintiesu-likums)

[*25.panta*](https://likumi.lv/ta/id/139369-barintiesu-likums#p25)*trešo daļu,*

*Bērnu tiesību aizsardzības likuma*

*36.panta pirmo , 2.1 daļu un trešo daļu*

1. **Vispārīgie jautājumi**
2. Noteikumi nosaka:
   1. kritērijus ģimenes (personas) atzīšanai par audžuģimeni vai specializēto audžuģimeni, specializēto audžuģimeņu veidus, kā arī audžuģimenes un specializētās audžuģimenes statusa piešķiršanas, atņemšanas un izbeigšanas kārtību;
   2. kārtību, kādā bērnu nodod audžuģimenei un specializētai audžuģimenei vai izbeidz viņa uzturēšanos tajā;
   3. bērna un audžuģimenes, tai skaitā specializētās audžuģimenes, tiesiskās attiecības un savstarpējās personiskās un mantiskās attiecības;
   4. audžuģimenes un specializētās audžuģimenes finansēšanas kārtību, atlīdzības par specializētās audžuģimenes pienākumu pildīšanu apmēru, tās piešķiršanas, izmaksas, pārskatīšanas un pārtraukšanas kārtību, kā arī audžuģimenes iesniedzamos dokumentus, kas nepieciešami atlīdzības saņemšanai.
3. Bāriņtiesa var ievietot bērnu audžuģimenē vai specializētā audžuģimenē, šādos gadījumos:
   1. bērna vecāki ir miruši;
   2. bērns ir atrasts;
   3. bērna vecākiem ar tiesas spriedumu atņemtas aizgādības tiesības;
   4. bērna vecākiem pārtrauktas aizgādības tiesības;
   5. bērns atrodas viņa veselībai vai dzīvībai bīstamos apstākļos;
   6. izveidojusies konfliktsituācija starp bērnu un vecākiem vai aizbildni, audžuģimeni vai specializēto audžuģimeni;
   7. bērna vecāku slimība, kas liedz vecākiem veikt pilnvērtīgu bērnu aprūpi
4. Bāriņtiesa, kuras darbības teritorijā deklarēta audžuģimenes vai specializētās audžuģimenes dzīvesvieta (turpmāk – audžuģimenes deklarētās dzīvesvietas bāriņtiesa), ne retāk kā reizi gadā sadarbībā ar ārpusģimenes aprūpes atbalsta centru (turpmāk – atbalsta centrs) izvērtē ģimenes locekļu savstarpējās attiecības, prasmes un zināšanas aprūpēt bērnu un pārbauda dzīves apstākļus, lai pārliecinātos, vai tie nav mainījušies, liedzot iespēju turpmāk veikt audžuģimenes vai specializētās audžuģimenes pienākumus.

1. Bāriņtiesa, kas pieņēmusi lēmumu par bērna ievietošanu audžuģimenē vai specializētā audžuģimenē, vai audžuģimenes vai specializētās audžuģimenes deklarētās dzīvesvietas bāriņtiesa (pamatojoties uz sadarbības līgumu) ne retāk kā reizi gadā sadarbībā ar atbalsta centru, pārbauda dzīves apstākļus un izvērtē audžuģimenē vai specializētā audžuģimenē ievietotā bērna aprūpi un viņa tiesību ievērošanu.
2. Bāriņtiesa sadarbojas ar to atbalsta centru, ar kuru audžuģimenei vai specializētai audžuģimenei ir noslēgta vienošanās par atbalsta sniegšanu.
3. Ja bērnu ievieto audžuģimenē vai specializētā audžuģimenē, kuras deklarētā dzīvesvieta neatrodas attiecīgās bāriņtiesas darbības teritorijā, bāriņtiesa, kas pieņēmusi lēmumu par bērna ievietošanu konkrētā audžuģimenē vai specializētā audžuģimenē un audžuģimenes vai specializētās audžuģimenes deklarētās dzīvesvietas bāriņtiesa var noslēgt sadarbības līgumu, nosakot abu bāriņtiesu pienākumus jautājumos, kas attiecas uz audžuģimenes vai specializētās audžuģimenes un bērna dzīves apstākļu pārbaudi, audžuģimenes vai specializētās audžuģimenes uzraudzības un bērna personisko un mantisko interešu aizstāvību.
4. Brāļi (pusbrāļi) un māsas (pusmāsas), ievietojot audžuģimenē vai specializētajā audžuģimenē, nav šķirami. Bērnu interesēs pieļaujama brāļu (pusbrāļu) un māsu (pusmāsu) šķiršana, ja ir šķēršļi, kas traucē brāļus (pusbrāļus) un māsas (pusmāsas) ievietot kopā audžuģimenē vai specializētā audžuģimenē. Šķirot bērnus, bāriņtiesa sadarbībā ar audžuģimeni vai specializēto audžuģimeni un atbalsta centru nodrošina, lai bērni ārpusģimenes aprūpē varētu uzturēt personiskas attiecības un tiešus kontaktus ar brāļiem (pusbrāļiem) un māsām (pusmāsām).

1. Ja audžuģimene vai specializētā audžuģimene maina deklarēto dzīvesvietu, bāriņtiesa, kuras darbības teritorijā iepriekš bija deklarēta audžuģimenes vai specializētās audžuģimenes dzīvesvieta, triju darbdienu laikā pēc informācijas par dzīvesvietas maiņu iegūšanas nosūta bāriņtiesai, kuras darbības teritorijā deklarēta jaunā dzīvesvieta, audžuģimenes vai specializētās audžuģimenes lietas materiālu kopijas.
2. Specializētās audžuģimenes veidi (turpmāk – specializācija):
   1. krīzes audžuģimene - audžuģimene, kurai ir vismaz 3 gadu pieredze audžuģimenē ievietoto bērnu aprūpē un kura jebkurā laikā diennakts laikā uzņem bērnu, kas šķirts no ģimenes, aizbildņa vai audžuģimenes;
   2. audžuģimene bērnam ar invaliditāti, kuram izsniegts atzinums par īpašas kopšanas nepieciešamību sakarā ar smagiem funkcionāliem traucējumiem (turpmāk – audžuģimene bērnam ar smagiem funkcionāliem traucējumiem) - audžuģimenes, kurai vismaz vienam no laulātajiem (personai) ir vismaz 12 mēnešus personīgā vai profesionālā pieredze darbā ar bērniem ar smagiem funkcionāliem traucējumiem.
3. Bērnu ievieto audžuģimenē vai specializētā audžuģimenē uz laiku, kamēr bērns var atgriezties savā ģimenē vai, ja tas nav iespējams, līdz bērna aizbildnības nodibināšanai vai adopcijai. Pieņemot lēmumu par bērna ievietošanu audžuģimenē vai specializētā audžuģimenē, bāriņtiesa norāda laiku, uz kādu bērns ievietojams tajā. Bāriņtiesa bērna interesēs var pagarināt bērna aprūpes laiku audžuģimenē vai specializētā audžuģimenē, pieņemot jaunu lēmumu.
4. Krīzes audžuģimenē bērnu ievieto uz laiku līdz 30 dienām. Ja tas ir bērna interesēs, bāriņtiesa var pagarināt bērna uzturēšanās termiņu krīzes audžuģimenē, bet ne ilgāk kā līdz 12 mēnešiem.

**II. Lēmums par audžuģimenes statusu**

1. Audžuģimenes statusu var piešķirt laulātajiem (personai), ja vismaz viens no laulātajiem (persona) ir Latvijas pilsonis, nepilsonis vai ārzemnieks, kuram ir ar attiecīgiem dokumentiem apliecinātas tiesības uzturēties Latvijas teritorijā ne mazāk kā divus gadus pēc šo noteikumu 15.1.apakš­punktā minētā iesnieguma iesniegšanas.
2. Uz audžuģimenes statusa piešķiršanu ir tiesības pretendēt laulātajiem (personai), ja vismaz viens no laulātajiem (persona) ir vecumā no 25 līdz 60 gadiem. Izņēmuma kārtā, ja tas ir bērna interesēs, uz audžuģimenes statusa piešķiršanu var pretendēt laulātie (persona), kas neatbilst minētajam vecumam.
3. Audžuģimenes statusu nepiešķir, ja vienam no laulātajiem (personai):

14.1. pārtrauktas vai atņemtas bērna aizgādības tiesības;

14.2. tiesa ir piemērojusi Krimināllikumā noteiktos medicīniska rakstura piespiedu līdzekļus;

14.3. sodīts par noziedzīgiem nodarījumiem, kas saistīti ar vardarbību vai vardarbības piedraudējumu – neatkarīgi no sodāmības dzēšanas vai noņemšanas;

14.4. sodīts par noziedzīgiem nodarījumiem pret tikumību un dzimumneaizskaramību - neatkarīgi no sodāmības dzēšanas vai noņemšanas;

14.5. atcelts no aizbildņa pienākumu pildīšanas nekārtīgas aizbildņa pienākumu pildīšanas dēļ;

14.6. atņemts audžuģimenes vai specializētās audžuģimenes statuss, vai arī viesģimenes statuss, jo nav pildījis pienākumus atbilstoši bērna interesēm.

1. Lai laulātos (personu) atzītu par piemērotiem audžuģimenes pienākumu veikšanai, laulātie (persona) deklarētās dzīvesvietas bāriņtiesā uzrāda personu apliecinošu dokumentu, kā arī iesniedz šādus dokumentus:
   1. iesniegumu ([1.pielikums](https://likumi.lv/doc.php?id=150734#piel1));
   2. ģimenes ārsta izziņu, kurā norāda laulāto (personas) iedzimtās un iegūtās slimības. Izziņu izsniedz ģimenes ārsts, kura pacientu sarakstā laulātais (persona) ir reģistrēts un kura veselības aprūpē atrodas vismaz sešus mēnešus.
2. Bāriņtiesa pēc šo noteikumu [15.punktā](https://likumi.lv/doc.php?id=150734#p13) minēto dokumentu saņemšanas izvērtē tos, kā arī:
   1. izvērtē laulāto (personas) motivāciju kļūt par audžuģimeni, ģimenes locekļu savstarpējās attiecības, prasmes un zināšanas aprūpēt bērnu;
   2. noskaidro ģimenes materiālo stāvokli;
   3. pārbauda laulāto (personas) dzīves apstākļus un sastāda dzīves apstākļu pārbaudes aktu;
   4. pieprasa informāciju no Sodu reģistra par šo noteikumu 14.2., 14.3., 14.4.apakšpunktā minētiem nosacījumiem ;

;

* 1. pieprasa informāciju no Uzturlīdzekļu garantijas fonda administrācijas, vai laulātie (persona) ir reģistrēti parādnieku sarakstā

1. Bāriņtiesa mēneša laikā no iesnieguma iesniegšanas lemj par laulāto (personas) piemērotību audžuģimenes pienākumu veikšanai.
2. Ja bāriņtiesa nolemj, ka laulātie (persona) ir piemēroti audžuģimenes pienākumu veikšanai, tā informē audžuģimeni par pienākumu noslēgt vienošanos ar atbalsta centru par atbalsta saņemšanu un iespēju veikt brīvprātīgo darbu bērnu aprūpes iestādē.
3. Laulātie (persona) pēc bāriņtiesas lēmuma par piemērotību audžuģimenes pienākumu veikšanai noslēdz vienošanos ar tās izvēlēto atbalsta centru par psihologa atzinuma par laulātā (personas) piemērotību audžuģimenes statusa iegūšanai, laulātā (personas) raksturojuma sagatavošanu, mācību un psihosociālā atbalsta nodrošināšanu.
4. Laulātie (persona) pēc bāriņtiesas lēmuma par piemērotību audžuģimenes pienākumu veikšanai apgūst mācību kursu atbilstoši audžuģimenes mācību programmai ([2.pielikums](https://likumi.lv/doc.php?id=150734#piel2)). Pēc mācību programmas sekmīgas apgūšanas laulātie (persona) saņem apliecību.
5. Audžuģimene katru gadu apmeklē atbalsta centra nodrošinātos izglītojošos kursus vismaz 8 akadēmisko stundu apjomā un piedalās tajā ievietotā bērna individuālā attīstības plāna izstrādē.
6. Bāriņtiesa, ņemot vērā atbalsta centra sagatavoto psihologa atzinumu par laulātā (personas) piemērotību audžuģimenes statusa iegūšanai, laulāto (personas) raksturojumu un informāciju par mācību programmas apguvi, mēneša laikā pēc mācību programmas beigām veic pārrunas ar laulātajiem (personu), lai konstatētu laulāto (personas) gribu un gatavību iegūt audžuģimenes statusu, un pieņem lēmumu par audžuģimenes statusu.
7. Bāriņtiesa iekārto lietu par katru audžuģimeni.
8. Lēmuma norakstu bāriņtiesa 10 darbdienu laikā izsniedz audžuģimenei un attiecīgo informāciju ievada Audžuģimeņu informācijas sistēmā un informē atbalsta centru.
9. Lēmumu par audžuģimenes statusu pieņem bāriņtiesa, kuras darbības teritorijā deklarēta laulāto (personas) dzīvesvieta. Ja laulāto dzīvesvieta deklarēta dažādu pašvaldību administratīvajās teritorijās, lēmumu par audžuģimenes statusu pieņem tās pašvaldības bāriņtiesa, kuras darbības teritorijā ir deklarēta viena no laulāto dzīvesvietām un laulātie faktiski dzīvo.
10. Ja audžuģimene pamatotu iemeslu dēļ nevar uzņemt bērnu, par to informē atbalsta centru, norādot datumu, pēc kura audžuģimene ir gatava veikt savus pienākumus. Atbalsta centrs saņemto informāciju nekavējoties nodod bāriņtiesai, kura to ievada Audžuģimeņu informācijas sistēmā.
11. Ja audžuģimene bez pamatota iemesla 12 mēnešu laikā pēc tam, kad stājies spēkā lēmums par audžuģimenes statusa piešķiršanu, atsakās uzņemt bērnu, bāriņtiesa, sadarbojoties ar atbalsta centru, atkārtoti lemj par laulāto (personas) piemērotību audžuģimenes pienākumu veikšanai.
12. Audžuģimene nekavējoties, bet ne vēlāk kā triju dienu laikā informē atbalsta centru par šķēršļiem, kas būtiski ietekmē laulāto (personu) spēju turpmāk veikt audžuģimenes pienākumus, jo īpaši par:
    1. spēkā stājušos spriedumu par laulības šķiršanu;
    2. stāšanos laulībā, ja audžuģimenes statuss piešķirts personai;
    3. spēkā stājušos tiesas spriedumu, ar kuru otram laulātajam ierobežota rīcībspēja;
    4. spēkā stājušos tiesas spriedumu par pazudušā otra laulātā izsludināšanu par mirušu;
    5. otra laulātā nāvi;
    6. otra laulātā izsludināšanu meklēšanā;
    7. otra laulātā ilgstošu prombūtni, kas ilgāka par gadu un nav saistīta ar brīvības atņemšanu vai atrašanos apcietinājumā;
    8. otra laulātā sodīšanu par noziedzīgu nodarījumu ar brīvības atņemšanu vai atrašanos apcietinājumā;
    9. citu svarīgu informāciju.
13. Bāriņtiesa mēneša laikā pēc šo noteikumu [28. punktā](https://likumi.lv/doc.php?id=150734#p23.2) minētās informācijas saņemšanas izvērtē to, sadarbībā ar atbalsta centru pārbauda audžuģimenes dzīves apstākļus un sastāda dzīves apstākļu pārbaudes aktu, kā arī:
    1. izvērtē laulāto (personas) motivāciju būt par audžuģimeni, ģimenes locekļu savstarpējās attiecības, prasmes un zināšanas turpmāk aprūpēt bērnu;
    2. noskaidro laulāto (personas) materiālo stāvokli;
    3. noskaidro laulāto (personas) viedokli par spēju turpmāk veikt audžuģimenes pienākumus;
    4. nosūta laulātos (personu) pie atbalsta centra nodrošinātā psihologa atzinuma saņemšanai par spēju turpmāk veikt audžuģimenes pienākumus;
    5. ja nepieciešams, iegūst citu būtisku informāciju.
14. Pamatojoties uz šo noteikumu [29. punktā](https://likumi.lv/doc.php?id=150734#p23.3) minēto izvērtējumu, bāriņtiesa 10 darbdienu laikā lemj par audžuģimenes statusu.

**III. Lēmums par specializētās audžuģimenes statusu**

1. Lai audžuģimeni atzītu par piemērotu specializētās audžuģimenes pienākumu veikšanai, audžuģimene deklarētās dzīvesvietas bāriņtiesā uzrāda personu apliecinošu dokumentu, iesniedz iesniegumu (3.pielikums), kurā atzīmē vēlamo specializācijas veidu,kā arīiesniedz pieredzi apliecinošus dokumentus atbilstoši izvēlētajai specializācijai.
2. Bāriņtiesa pēc šo noteikumu [31.punktā](https://likumi.lv/doc.php?id=150734#p13) minēto dokumentu saņemšanas izvērtē tos, kā arī sadarbībā ar atbalsta centru atbilstoši izvēlētajai specializācijai:
   1. izvērtē audžuģimenes motivāciju un sadzīves apstākļu piemērotību;
   2. izvērtē vides, mobilitātes un rehabilitācijas pakalpojumu pieejamības nodrošināšanas iespējas;
   3. izvērtē šo noteikumu 31.punktā prasīto atbilstošo pieredzi;
   4. izvērtē prasmes un zināšanas aprūpēt bērnu.
3. Bāriņtiesa mēneša laikā no iesnieguma iesniegšanas lemj par audžuģimenes piemērotību specializētās audžuģimenes pienākumu veikšanai attiecīgajā specializācijā.
4. Ja bāriņtiesa nolemj, ka audžuģimene ir piemērota specializētās audžuģimenes pienākumu veikšanai attiecīgajā specializācijā, specializētā audžuģimene noslēdz vienošanos ar atbalsta centru par psihologa atzinuma par audžuģimenes piemērotību specializētās audžuģimenes attiecīgā specializācijā statusa iegūšanai, audžuģimenes raksturojuma sagatavošanu, mācību un psihosociālā atbalsta nodrošināšanu.
5. Specializētā audžuģimene apgūst mācību kursu atbilstoši mācību programmai konkrētajā specializācijā, kuras apjoms ir 24 akadēmiskās stundas (4.pielikums). Pēc sekmīgas mācību programmas apgūšanas specializētā audžuģimene saņem apliecību.
6. Specializētā audžuģimene katru gadu apmeklē atbalsta centra nodrošinātos izglītojošos kursus par bērna aprūpi vismaz 8 akadēmisko stundu apjomā un piedalās tajā ievietotā bērna individuālā attīstības plāna izstrādē.
7. Bāriņtiesa, piesaistot atbalsta centru, mēneša laikā pēc mācību programmas beigām veic pārrunas ar audžuģimeni, lai konstatētu audžuģimenes gribu un gatavību iegūt specializētās audžuģimenes statusu attiecīgā specializācijā, un pieņem lēmumu par specializētās audžuģimenes statusu.
8. Bāriņtiesa, pieņemot lēmumu par specializētās audžuģimenes statusu, lēmumā norāda attiecīgo specializāciju.
9. Lēmuma norakstu bāriņtiesa 10 darbdienu laikā izsniedz specializētai audžuģimenei, attiecīgo informāciju ievada Audžuģimenes informācijas sistēmā, kā arī informē atbalsta centru.
10. Pēc statusa iegūšanas specializētā audžuģimene slēdz līgumu ar izvēlēto atbalsta centru par atlīdzības par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu.
11. Informāciju par specializētās audžuģimenes statusu bāriņtiesa pievieno konkrētās audžuģimenes lietā.
12. Lēmumu par specializētās audžuģimenes statusu pieņem bāriņtiesa**,** kuras darbības teritorijā deklarēta audžuģimenes dzīvesvieta.
13. Ja specializētā audžuģimene pamatotu iemeslu dēļ nevar uzņemt bērnu savā aprūpē, par to informē atbalsta centru, norādot datumu, pēc kura specializētā audžuģimene ir gatava veikt savus pienākumus. Atbalsta centrs saņemto informāciju nekavējoties nodod bāriņtiesai, kura to ievada Audžuģimeņu informācijas sistēmā.
14. Krīzes audžuģimene bez pamatota iemesla nevar atteikties uzņemt bērnu savā aprūpē. Par iemesliem, kādēļ krīzes audžuģimene nevar uzņemt ģimenē bērnu, audžuģimene nekavējoties informē atbalsta centru. Atbalsta centrs saņemto informāciju nekavējoties nodod bāriņtiesai, kura to ievada Audžuģimeņu informācijas sistēmā.
15. Ja specializētā audžuģimene 12 mēnešu laikā pēc tam, kad stājies spēkā lēmums par specializētās audžuģimenes statusa piešķiršanu, atsakās uzņemt bērnu, bāriņtiesa, noskaidrojot atbalsta centra viedokli, lemj par audžuģimenes piemērotību specializētās audžuģimenes pienākumu veikšanai.
16. Specializētā audžuģimene triju darbdienu laikā informē atbalsta centru par šo noteikumu 28.punktā minētajiem apstākļiem.
17. Bāriņtiesa 10 darbdienu laikā pēc šo noteikumu [28. punktā](https://likumi.lv/doc.php?id=150734#p23.2) minētās informācijas saņemšanas rīkojas atbilstoši šo noteikumu 29. un 30.punktā noteiktajam.
18. Ja bāriņtiesa lemj par specializētās audžuģimenes statusa atņemšanu vai izbeigšanu, tā vienlaikus lemj par audžuģimenes statusa saglabāšanu.
19. Ja specializētā audžuģimene vēlas mainīt specializāciju, bāriņtiesa var lemt par specializētās audžuģimenes statusa piešķiršanu citā specializācijā, nepiemērojot šajos noteikumos noteiktās prasības statusa iegūšanai attiecīgajai specializācijai, ja atbalsta centrs ir atzinis, ka specializētā audžuģimene spēs veikt pienākumus attiecīgajā specializācijā.

**IV. Kārtība, kādā bērnu ievieto audžuģimenē vai specializētā audžuģimenē un izbeidz viņa uzturēšanos tajā**

1. Pamats bērna ievietošanai audžuģimenē vai specializētā audžuģimenē ir:
   1. bāriņtiesas lēmums par bērna ievietošanu audžuģimenē vai specializētā audžuģimenē;
   2. līgums, ko noslēgusi pašvaldība, kuras izveidotā bāriņtiesa ir pieņēmusi lēmumu par bērna ievietošanu audžuģimenē vai specializētā audžuģimenē, un viens no laulātajiem (persona), kas ieguvuši audžuģimenes (specializētās audžuģimenes) statusu (turpmāk – līgums ar pašvaldību) (5.pielikums). Līgums ar pašvaldību stājas spēkā ar tā parakstīšanas dienu, ja līgumā nav noteikts citādi;
   3. vienošanās par atbalsta sniegšanu, ko noslēgusi audžuģimene vai specializētā audžuģimene ar tās izvēlēto atbalsta centru;
   4. specializētai audžuģimenei noslēgts līgums ar atbalsta centru par atlīdzības par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu.
2. Bērnu krīzes audžuģimenē var ievietot, pamatojoties uz policijas lēmumu par bērna šķiršanu no ģimenes līdz brīdim, kad bāriņtiesa pieņem lēmumu par bērna ievietošanu krīzes audžuģimenē.
3. Bāriņtiesa, ievietojot bērnu audžuģimenē vai specializētā audžuģimenē, noskaidro bērna viedokli un ievēro bērna intereses, kā arī sadarbībā ar atbalsta centru izvērtē, vai tā spēs nodrošināt pienācīgus dzīves apstākļus un aprūpi bērnam.
4. Audžuģimenē vai krīzes audžuģimenē vienlaikus drīkst ievietot ne vairāk par trim bērniem, izņemot gadījumu, ja audžuģimenē ievieto brāļus (pusbrāļus) un māsas (pusmāsas). Kopējais bērnu skaits, kas atrodas audžuģimenes ikdienas aprūpē, nedrīkst būt lielāks par sešiem (tai skaitā aizbildnībā esošie, adoptētie vai savi bērni), izņemot gadījumu, ja audžuģimenē vienlaikus ievieto sešus vai vairāk brāļus (pusbrāļus) un māsas (pusmāsas).
5. Audžuģimenē bērnam ar smagiem funkcionāliem traucējumiem kopējais bērnu skaits, kas atrodas audžuģimenē ikdienas aprūpē, nedrīkst būt lielāks par diviem (tai skaitā aizbildnībā esošie, adoptētie vai savi bērni). Bāriņtiesa sadarbībā ar atbalsta centru, izvērtējot konkrētās audžuģimenes dzīves apstākļus un iespējas, var lemt par lielāku kopējo bērnu skaitu šajā audžuģimenē, ja tas ir bērna interesēs.
6. Par bērna ievietošanu audžuģimenē vai specializētā audžuģimenē bāriņtiesa vienas darba dienas laikā informē audžuģimenes vai specializētās audžuģimenes izvēlēto atbalsta centru.
7. Laulātajiem (personai), kas veikuši audžuģimenes vai specializētās audžuģimenes pienākumus, ir prioritāras tiesības kļūt par bērna adoptētājiem, ja bāriņtiesa atbilstoši Civillikuma 235.pantam par piemērotu aizbildņa pienākumu veikšanai nav atzinusi kādu no bērna tuvākajiem radiniekiem. Prioritārās tiesības kļūt par bērna adoptētāju, iesniedzot adopcijas pieteikumu bāriņtiesā, izmantojamas pirms bāriņtiesa, kas pieņēmusi lēmumu par bērna ārpusģimenes aprūpi, iesniegusi informāciju par adoptējamo bērnu Labklājības ministrijā.
8. Lēmuma norakstu par bērna ievietošanu audžuģimenē vai specializētā audžuģimenē bāriņtiesa 10 darbdienu laikā nosūta audžuģimenes deklarētās dzīvesvietas bāriņtiesai un informē atbalsta centru, ar kuru audžuģimenei vai specializētai audžuģimenei ir noslēgta vienošanās par atbalsta sniegšanu.
9. Bāriņtiesa pirms bērna ievietošanas audžuģimenē vai specializētā audžuģimenē ar smagiem funkcionāliem traucējumiem sniedz tai un atbalsta centram rakstisku informāciju par bērna emocionālo stāvokli, par saskarsmes kārtību ar bērna vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām un citiem apstākļiem, kas jāņem vērā, lai audžuģimene varētu bērnu aprūpēt.
10. Audžuģimenei un specializētai audžuģimenei bērnam ar smagiem funkcionāliem traucējumiem ir pienākums 10 dienu laikā pēc informācijas saņemšanas personīgi iepazīties ar bērnu un pieņemt lēmumu par bērna ņemšanu aprūpē un uzraudzībā.
11. Ievietojot bērnu audžuģimenē vai specializētā audžuģimenē bērnam ar smagiem funkcionāliem traucējumiem, bāriņtiesa izsniedz tai šādus bērna dokumentus:
    1. dzimšanas apliecību;
    2. ģimenes ārsta izziņu, kurā norāda iedzimtās un iegūtās slimības;
    3. bērna personisko mantu (ja tādas ir) sarakstu divos eksemplāros (vienu eksemplāru glabā bāriņtiesa, otru – audžuģimene vai speciālā audžuģimene).
12. Bāriņtiesa vai policija, secinot, ka bērns ir nekavējoties jāšķir no ģimenes, aizbildņa, audžuģimenes vai specializētās audžuģimenes, sazinās ar tuvāko atbalsta centru par pieejamām krīzes audžuģimenēm, kuras var uzņemt bērnu.
13. Bāriņtiesa vai policija informē krīzes audžuģimeni un atbalsta centru par apstākļiem, kādos bērns atradies, un sniedz citu svarīgu informāciju, kas jāņem vērā, lai krīzes audžuģimene varētu uzsākt bērna aprūpi. Bāriņtiesa piecu darbdienu laikā pēc bērna ievietošanas sniedz krīzes audžuģimenei un atbalsta centram šo noteikumu 58.punktā minēto informāciju un krīzes audžuģimenei – šo noteikumu 60.punktā minētos dokumentus.
14. Bāriņtiesa iekārto lietu par katru audžuģimenei vai specializētai audžuģimenei nodoto bērnu. Ja audžuģimenei vai specializētai audžuģimenei nodod brāļus (pusbrāļus) un māsas (pusmāsas), par bērniem iekārto vienu lietu.
15. Bērna uzturēšanos audžuģimenē vai specializētā audžuģimenē pirms līgumā ar pašvaldību noteiktā termiņa izbeidz:
    1. saskaņā ar bāriņtiesas un audžuģimenes vai specializētās audžuģimenes vienošanos;
    2. pašvaldībai vienpusēji atkāpjoties no līguma, ja bāriņtiesa pieņēmusi lēmumu par bērna uzturēšanās izbeigšanu audžuģimenē vai specializētā audžuģimenē šādu iemeslu dēļ:
       1. bērna atgriešanās ģimenē;
       2. bērna adopcija;
       3. aizbildņa iecelšana bērnam;
       4. konfliktsituācijas izveidošanās starp bērnu un audžuģimeni vai specializēto audžuģimeni;
       5. audžuģimenes vai specializētās audžuģimenes nespēja pildīt pienākumus;
       6. audžuģimenes vai specializētās audžuģimenes statusa atņemšanu un izbeigšanu.
16. Ja bērna uzturēšanās audžuģimenē vai specializētā audžuģimenē tiek izbeigta pirms līgumā ar pašvaldību noteiktā termiņa, bāriņtiesa šo informāciju nekavējoties ievada Audžuģimeņu informācijas sistēmā un informē par to audžuģimenes deklarētās dzīvesvietas bāriņtiesu un atbalsta centru.

**V. Bērna un audžuģimenes vai specializētās audžuģimenes tiesiskās attiecības un savstarpējās personiskās un mantiskās attiecības**

1. Katra bērna uzturēšanās ilgumu audžuģimenē vai specializētā audžuģimenē atbilstoši bāriņtiesas nolemtajam, kā arī audžuģimenes un specializētās audžuģimenes un pašvaldības savstarpējās tiesības un pienākumus nosaka pašvaldības un audžuģimenes vai specializētās audžuģimenes noslēgtajā līgumā.
2. Audžuģimenes un specializētās audžuģimenes pienākums ir nodrošināt bērnam viņa vecumam un veselības stāvoklim atbilstošus sadzīves apstākļus un aprūpi (veselības aprūpi, audzināšanu un izglītību).
3. Audžuģimenei un specializētai audžuģimenei ir pienākums novērot katra ievietotā bērna psihofizioloģisko attīstību. Bērna psihofizioloģiskās attīstības pārskatu ([6.pielikums](https://likumi.lv/doc.php?id=150734#piel4)) audžuģimene vai specializētā audžuģimene bāriņtiesā iesniedz piecu darbdienu laikā pēc bērna uzņemšanas, pēc tam ik pēc sešiem mēnešiem, kā arī piecu darbdienu laikā pēc uzturēšanās beigām audžuģimenē vai speciālā audžuģimenē. Minēto pārskatu bāriņtiesa, ja nepieciešams, var pieprasīt arī biežāk.
4. Audžuģimenei un specializētai audžuģimenei ir pienākums pēc bāriņtiesas un atbalsta centra pieprasījuma sniegt informāciju par bērna un vecāku saskarsmi, vecāku garīgo un materiālo atbalstu bērna audzināšanā ārpusģimenes aprūpes laikā.
5. Audžuģimenes un specializētās audžuģimenes pienākums ir nekavējoties ziņot atbalsta centram ja:
   1. bērnu bez bāriņtiesas piekrišanas aizveduši viņa vecāki vai radinieki;
   2. bērns ir cietis nelaimes gadījumā;
   3. bērnam strauji pasliktinājusies veselība;
   4. bērns ir izdarījis noziedzīgu nodarījumu;
   5. bērns ir aizbēdzis;
   6. izveidojusies konfliktsituācija starp bērnu un audžuģimeni vai specializēto audžuģimeni;
   7. bērns ir miris;
   8. tās rīcībā ir nonākusi cita informācija, kas var būtiski ietekmēt bērna turpmāko aprūpi.
6. Bāriņtiesa informē audžuģimenes un specializētās audžuģimenes par jautājumiem, kas saistīti ar bērna izglītību, par saskarsmes kārtību ar bērna vecākiem, brāļiem (pusbrāļiem), māsām (pusmāsām) un citiem radiniekiem vai bērnam tuvām personām, kā arī citiem būtiskiem jautājumiem, kas skar bērna intereses. Bāriņtiesa visos gadījumos noskaidro bērna viedokli.
7. Ja izveidojusies konfliktsituācija ar audžuģimeni vai specializēto audžuģimeni, bērns ir tiesīgs vērsties bāriņtiesā.
8. Ja izbeidzies līgumā ar pašvaldību noteiktais bērna uzturēšanās termiņš audžuģimenē vai specializētā audžuģimenē vai tas ir pārtraukts atbilstoši šo noteikumu [64.punkt](https://likumi.lv/doc.php?id=150734#p31)ā noteiktajam, par pašvaldības līdzekļiem iegādātais apģērbs, apavi, rotaļlietas, mācību līdzekļi, kā arī personiskās mantas, kuras bērns paņēmis līdzi no ģimenes, paliek viņa lietošanā.
9. Bāriņtiesa, kas pieņēmusi lēmumu par bērna ievietošanu audžuģimenē vai specializētā audžuģimenē, vai, ja to paredz šo noteikumu [4.punktā](https://likumi.lv/doc.php?id=150734#p6) noteiktais sadarbības līgums, audžuģimenes deklarētās dzīvesvietas bāriņtiesa aizstāv audžuģimenei nodotā bērna personiskās un mantiskās intereses attiecībās ar vecākiem un citām personām saskaņā ar [Bāriņtiesu likuma](https://likumi.lv/ta/id/139369-barintiesu-likums) [18.](https://likumi.lv/ta/id/139369-barintiesu-likums#p18)un [21.pantu](https://likumi.lv/ta/id/139369-barintiesu-likums#p21).
10. Bāriņtiesa, izvērtējot bērna intereses un audžuģimenes vai specializētās audžuģimenes prasmes un zināšanas, var uzdot audžuģimenei vai specializētai audžuģimenei pārstāvēt bērna atsevišķas personiskās un mantiskās intereses un tiesības. Pilnvarojums neatbrīvo bāriņtiesu no noteiktās atbildības par bērnu interešu un tiesību aizstāvību.

**VI. Audžuģimenes finansēšanas kārtība**

1. Audžuģimene saņem atlīdzību par audžuģimenes pienākumu pildīšanu un pabalstu bērna uzturam, kā arī pabalstu apģērba un mīkstā inventāra (piemēram, gultas veļas, segas, spilvena, matrača) iegādei.
2. Audžuģimene atkarībā no audžuģimenē ievietoto bērnu skaita saņem atlīdzību par audžuģimenes pienākumu pildīšanu šādā apmērā:
   1. ja bērnu ievieto audžuģimenē uz laiku, kas ir ilgāks par mēnesi, - apmērā, kādu no valsts pamatbudžeta līdzekļiem saskaņā ar Valsts sociālo pabalstu likumu noteicis Ministru kabinets;
   2. ja bērnu ievieto audžuģimenē uz laiku, kas ir īsāks par mēnesi, atlīdzības par audžuģimenes pienākumu pildīšanu apmēru nosaka proporcionāli dienu skaitam, par pamatu ņemot šo noteikumu 77.1.apakšpunktā noteikto atlīdzības apmēru mēnesī. Atlīdzību par audžuģimenes pienākumu pildīšanu piešķir no tās pašvaldības budžeta līdzekļiem, kura noslēgusi līgumu ar audžuģimeni.
3. Pabalstu bērna uzturam un pabalstu apģērba un mīkstā inventāra iegādei audžuģimenei izmaksā no tās pašvaldības budžeta līdzekļiem, kura noslēgusi līgumu ar audžuģimeni. Pašvaldība nosaka:
   1. pabalsta apmēru bērna uzturam, ņemot vērā, ka tas mēnesī nedrīkst būt mazāks par divkāršu Ministru kabineta noteikto minimālo uzturlīdzekļu apmēru bērnam;
   2. pabalsta apmēru apģērba un mīkstā inventāra iegādei, kā arī tā izmaksas kārtību atbilstoši bērna vajadzībām. Minētā pabalsta vietā pašvaldība var izsniegt apģērbu, apavus un citas bērnam nepieciešamas lietas.
4. Atlīdzības par audžuģimenes pienākumu pildīšanu un attiecīgo pabalstu piešķiršanas pamats ir pašvaldības un audžuģimenes līgums par bērna ievietošanu audžuģimenē.
5. Pamatojoties uz audžuģimenes iesniegto bāriņtiesas lēmuma norakstu par bērna ievietošanu audžuģimenē, pašvaldība nosaka un norāda līgumā šādus ar atlīdzības un pabalstu izmaksu saistītus nosacījumus:
   1. ja bērnu nodod audžuģimenei uz laiku, kas ir ilgāks par mēnesi, - pabalsta apmēru bērna uzturam mēnesī;
   2. ja bērnu ievieto audžuģimenē uz laiku, kas ir īsāks par mēnesi, - atlīdzības apmēru saskaņā ar šo noteikumu 77.2.apakšpunktu un pabalsta apmēru bērna uzturam proporcionāli dienu skaitam, par pamatu ņemot minimālo pabalsta apmēru;
   3. pabalsta apmēru apģērba un mīkstā inventāra iegādei.
6. Ja bērns ievietots audžuģimenē uz laiku, kas ir īsāks par mēnesi, pašvaldība, kura noslēgusi ar audžuģimeni līgumu par bērna ievietošanu audžuģimenē, iekārto lietu par pabalsta izmaksāšanu bērna uzturam, par pabalsta izmaksāšanu apģērba un mīkstā inventāra iegādei un par atlīdzības izmaksāšanu audžuģimenei.
7. Atlīdzību par audžuģimenes pienākumu pildīšanu un attiecīgos pabalstus piešķir un aprēķina, sākot ar dienu, kad bērns ievietots audžuģimenē.
8. Atlīdzību par audžuģimenes pienākumu pildīšanu un attiecīgos pabalstus audžuģimenes loceklim, kurš ir noslēdzis ar pašvaldību līgumu par bērna ievietošanu audžuģimenē izmaksā:
   1. pašvaldība, kura ir pieņēmusi lēmumu par bērna ievietošanu audžuģimenē, - atlīdzību par audžuģimenes pienākumu pildīšanu uz laiku, kas ir īsāks par mēnesi.;
   2. pašvaldība, kura ir pieņēmusi lēmumu par bērna ievietošanu audžuģimenē, - pabalstu bērna uzturam un pabalstu apģērba un mīkstā inventāra iegādei.;
   3. Valsts sociālās apdrošināšanas aģentūras nodaļa, pārskaitot naudu uz atlīdzības pieprasītāja kredītiestādes vai pasta norēķinu sistēmas kontu, - atlīdzību par audžuģimenes pienākumu pildīšanu uz laiku, kas ir ilgāks par mēnesi..
9. Atlīdzības par audžuģimenes pienākumu pildīšanu un pabalsta izmaksu pārtrauc, ja beidzas līgumā ar pašvaldību noteiktais termiņš vai bērna uzturēšanās audžuģimenē izbeigta pirms līgumā ar pašvaldību noteiktā termiņa atbilstoši šo noteikumu 64.punktam.
10. Pašvaldība, kura ar audžuģimeni noslēgusi līgumu par bērna ievietošanu audžuģimenē, ir tiesīga pieprasīt audžuģimenei sniegt pārskatu par pašvaldības piešķirto līdzekļu izlietojumu.

**VII. Specializētās audžuģimenes finansēšanas kārtība**

1. Specializētā audžuģimene saņem:
   1. atlīdzību par specializētās audžuģimenes pienākumu pildīšanu;
   2. šo noteikumu 78.1. apakšpunktā noteikto pabalstu bērna uzturam;
   3. šo noteikumu 78.2. apakšpunktā noteikto pabalstu apģērba un mīkstā inventāra (piemēram, gultas veļas, segas, spilvena, matrača) iegādei;
   4. mājokļa iekārtošanas izdevumu vienreizēju kompensāciju ne vairāk kā 500 euro apmērā.
2. Specializētā audžuģimene neatkarīgi no ievietoto bērnu skaita saņem atlīdzību par specializētās audžuģimenes pienākumu pildīšanu šādā apmērā:
   1. krīzes audžuģimene, piemērojot formulu:

Fk = (A x 12 mēneši /365dienas x D) + (A x 12 mēneši /365dienas x Dk) + VSAOI, kur

Fk – atlīdzības apmērs;

A – atlīdzības apmērs 430 euro mēnesī;

D – dienu skaits atbilstoši šo noteikumu 91.punktā noteiktajam;

Dk – dienu skaits, kad bērns/i ievietot/i krīzes audžuģimenē;

VSAOI – darba devēja valsts sociālās apdrošināšanas obligātās iemaksas, ja tādas tiek veiktas;

* 1. audžuģimene bērnam ar smagiem funkcionāliem traucējumiem, piemērojot formulu:

Fa = (A x 2 x 12 mēneši /365dienas x Da) + VSAOI, kur

Fa – atlīdzības apmērs;

A – atlīdzības apmērs 430 euro mēnesī;

Da – dienu skaits, kad bērns ievietots audžuģimenē bērnam ar smagiem funkcionāliem traucējumiem;

VSAOI – darba devēja valsts sociālās apdrošināšanas obligātās iemaksas, ja tādas tiek veiktas.

1. Specializētām audžuģimenēm atlīdzību par specializētās audžuģimenes pienākumu pildīšanu un mājokļa iekārtošanas izdevumu vienreizēju kompensāciju piešķir un izmaksā tas atbalsta centrs, ar kuru specializētā audžuģimene noslēgusi līgumu par atlīdzības par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu, kas ir šīs atlīdzības piešķiršanas pamats.
2. Atlīdzību par specializētās audžuģimenes pienākumu pildīšanu par iepriekšējo mēnesi, bet ne vēlāk kā līdz nākamā mēneša 20.datumam, specializētai audžuģimenei izmaksā atbalsta centrs, pamatojoties uz šo noteikumu 88.punktā minēto līgumu.
3. Mājokļa iekārtošanas izdevumu vienreizēju kompensāciju atbalsta centrs izmaksā specializētai audžuģimenei 30 dienu laikā pēc šo noteikumu 88.punktā minētā līguma noslēgšanas.
4. Krīzes audžuģimenei atlīdzību par specializētās audžuģimenes pienākumu pildīšanu piešķir un izmaksā ar dienu, kad bērns ievietots krīzes audžuģimenē ar bāriņtiesas lēmumu par bērna ievietošanu krīzes audžuģimenē vai policijas lēmumu par bērna šķiršanu no ģimenes. Krīzes audžuģimene turpina saņemt šo atlīdzību trīs sekojošos kalendāros mēnešus pēc kalendārā mēneša, kad izbeigta bērna uzturēšanās audžuģimenē, izņemot, ja tai tiek atņemts krīzes audžuģimenes statuss.
5. Audžuģimenei bērnam ar smagiem funkcionāliem traucējumiem atlīdzību par specializētās audžuģimenes pienākumu pildīšanu piešķir un izmaksā ar dienu, kad bāriņtiesa ir pieņēmusi lēmumu par bērna ievietošanu specializētā audžuģimenē līdz brīdim, kad tiek izbeigta bērna uzturēšanās specializētā audžuģimenē.
6. Pabalstu bērna uzturam un pabalstu apģērba un mīkstā inventāra iegādei specializētai audžuģimenei izmaksā no tās pašvaldības budžeta līdzekļiem, kura noslēgusi līgumu ar specializēto audžuģimeni. Attiecīgo pabalstu piešķiršanas pamats ir pašvaldības un specializētās audžuģimenes līgums par bērna ievietošanu audžuģimenē.
7. Pabalsta izmaksu pārtrauc, ja beidzas līgumā ar pašvaldību par bērna ievietošanu specializētā audžuģimenē noteiktais termiņš vai bērna uzturēšanās audžuģimenē izbeigta pirms līgumā noteiktā termiņa atbilstoši šo noteikumu 64.punktam.
8. Pašvaldība, kura ar specializēto audžuģimeni noslēgusi līgumu par bērna ievietošanu specializētā audžuģimenē, ir tiesīga pieprasīt specializētai audžuģimenei sniegt pārskatu par šo noteikumu 86.2. un 86.3.apakšpunktā minēto līdzekļu izlietojumu.
9. Atbalsta centrs, kurš ar specializēto audžuģimeni noslēdzis līgumu par atlīdzības par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu, ir tiesīgs pieprasīt specializētai audžuģimenei sniegt pārskatu par mājokļa iekārtošanai izlietotajiem līdzekļiem pirms šo noteikumu 86.4.apakšpunktā minētās kompensācijas izmaksas.
10. Specializētām audžuģimenēm šo noteikumu 86. punktā minēto atlīdzību, pabalstus un kompensāciju izmaksu pārtrauc ar dienu, kad ir pieņemts bāriņtiesas lēmums par specializētās audžuģimenes statusa atņemšanu vai izbeigšanu.

**VIII. Noslēguma jautājumi**

1. Noteikumi stājas spēkā 2018.gada 1.jūlijā.
2. Ar šo noteikumu spēkā stāšanos spēku zaudē Ministru kabineta 2006.gada 19.decembra noteikumi Nr. 1036 “Audžuģimenes noteikumi” (Latvijas Vēstnesis, 2006, 207.nr., 2009, 103., 206.nr., 2010, 40.nr., 2011, 205.nr., 2013, 173.nr., 2015, 108.nr., 2018, 13.nr.).
3. Līdz atbalsta centru izveidei, bet ne ilgāk kā līdz 2019.gada 1.janvārim, Valsts bērnu tiesību aizsardzības inspekcija nodrošina audžuģimenēm psiholoģisko palīdzību, informatīvo un metodisko atbalstu, kā arī nodrošina audžuģimeņu un specializēto audžuģimeņu mācības.
4. Līdz atbalsta centru izveidei, bet ne ilgāk kā līdz 2019.gada 1.janvārim bāriņtiesa bērnu var ievietot audžuģimenē vai specializētā audžuģimenē, ja nav noslēgta šo noteikumu 50.3.apakšpunktā minētā vienošanās un specializētai audžuģimenei 50.4.apakšpunktā minētais līgums.
5. Līdz Audžuģimeņu informācijas sistēmas izveidei šo noteikumu 24., 26., 39., 43.,44. un 65.punktā noteikto informāciju nosūta Valsts bērnu tiesību aizsardzības inspekcijai.
6. Uz audžuģimeni, kura pēdējo 12 mēnešu laikā pirms šo noteikumu stāšanās spēkā ir sekmīgi apguvusi zināšanas atbilstoši šo noteikumu 4.pielikumā minētajam mācību programmas saturam attiecīgajā specializācijā, neattiecina šo noteikumu 36.punktā minēto prasību.
7. Lai daļēji kompensētu pašvaldību izmaksas par šo noteikumu 78.1. apakšpunktā minētā pabalsta palielinājumu divkāršā Ministru kabineta noteikto minimālo uzturlīdzekļu apmērā bērnam, valsts nodrošina mērķdotāciju izdevumu segšanai.
8. Šo noteikumu [78.1.](https://likumi.lv/doc.php?id=150734#p52)punktā minēto mērķdotāciju aprēķina, izmantojot šādu formulu:

F = A x P x 2 x 12 mēneši/365 dienas/2 x D x 50 %, kur

F – mērķdotācijas apmērs;

A – valstī noteiktā minimālā mēneša darba alga;

P – procentu likme, kāda noteikta Ministru kabineta noteikumos par minimālo uzturlīdzekļu apmēru bērnam, atkarībā no bērna vecuma;

D – dienu skaits mēnesī, kad bērns ievietots audžuģimenē.

1. Lai saņemtu šo noteikumu [78.1.](https://likumi.lv/doc.php?id=150734#p52)punktā minēto mērķdotāciju, pašvaldība līdz pārskata mēnesim sekojošā mēneša desmitajam datumam, izmantojot Valsts kases informācijas sistēmu "Ministriju, centrālo valsts iestāžu un pašvaldību budžeta pārskatu informācijas sistēma", iesniedz pārskatu par mērķdotācijas izlietojumu audžuģimenei par bērna uzturnaudas palielināšanu ([7.](https://likumi.lv/doc.php?id=150734" \l "piel6" \t "_blank) pielikums). Pašvaldība mērķdotācijas saņemšanai un izdevumu veikšanai norāda kontu Valsts kasē vai kredītiestādē.
2. Labklājības ministrija:
   1. pēc šo noteikumu 106.punktā minētā pārskata apstiprināšanas 10 darbdienu laikā veic mērķdotācijas maksājumu pašvaldībai;
   2. ir tiesīga izlases kārtībā veikt mērķdotācijas izlietojuma kontroli, pieprasot pašvaldībai papildu informāciju.
3. Ja Labklājības ministrija konstatē kļūdas šo noteikumu 106.punktā minētajos dokumentos vai pārkāpumus bērnu uzturam paredzētā pabalsta izmaksā, Labklājības ministrija pārtrauc mērķdotācijas izmaksu līdz korekciju veikšanai vai pārkāpumu novēršanai. Pēc korekciju veikšanas vai pārkāpumu novēršanas Labklājības ministrija izdara pārrēķinu un veic maksājumus par iepriekšējo periodu. Nepamatoti izmaksātos līdzekļus ietur no nākamajā mēnesī pašvaldībai paredzētajiem līdzekļiem.
4. Ja Labklājības ministrija vai pašvaldība konstatē finanšu līdzekļu pārmaksu par iepriekšējiem periodiem, pašvaldība iepriekšējo periodu uzskaites kļūdas, neprecizitātes un grāmatvedības uzskaites kārtības maiņas ietekmi norāda kā pārskata perioda ieņēmumu un izdevumu korekcijas. Labklājības ministrija izdara pārrēķinu un nepamatoti izmaksātos līdzekļus ietur no nākamajos mēnešos pašvaldībai paredzētajiem līdzekļiem.

Ministru prezidents M.Kučinskis

Labklājības ministrs J.Reirs

14.06.2018.

4766

R.Paršova

67782954, Rita.Parsova@lm.gov.lv